钦定古今图书集成/明伦汇编/闺媛典/第068卷 > 张庚次女
## 钦定古今图书集成/明伦汇编/闺媛典/第068卷 > 张庚次女

按《南宫县志》：进士张庚次女母冯氏，早世育于祖母，
习《内则》《女诫》《列女传》诸书。许字钜鹿杨鸿胪若柏长
子之玉。无何，之玉亡，女盛服扃户自缢，家人排闼入
救，哭曰：“人各有志，奈何阻我？”祖母及父曰：“‘儿未归，杨
何以死’？女曰：‘未嫁不当殉，不食禄者不当死君难耶’？”
父母许奔丧。遂至玉墓，衰服号哭，闻者无不凄惋。乃
易妇冠归杨，日惟饭蔬食一盂，仅延喘息。服除，绝粒
而死。万历三十五年，学使题请建坊，立祠东门外。